4)

I jaotise V peatüki 5. jaole lisatakse 1a alajagu: „1a alajagu Kvalifitseeruv taristuinvesteering Artikkel 164a Kvalifitseeruv taristuinvesteering 1. Käesoleva määruse kohaldamisel hõlmab kvalifitseeruv taristuinvesteering investeeringuid taristuprojekti üksusesse, mis vastab järgmistele kriteeriumidele: a) taristuprojekti üksus suudab täita oma rahalisi kohustusi pideva stressi all, mis on projektiga kaasneva riski seisukohast oluline; b) taristuprojekti üksuse loodavad rahavood võlausaldajale ja omakapitali investoritele on prognoositavad; c) taristuvarasid ja taristuprojekti üksust reguleeritakse lepingulise raamistikuga, mis tagab võlausaldajale ja omakapitali investoritele kõrgetasemelise kaitse, sealhulgas järgmise: a) kui taristuprojekti üksuse tulusid ei rahasta suure hulga kasutajate maksetega, sisaldab lepinguline raamistik sätteid, mis kaitsevad tõhusalt võlausaldajaid ja omakapitali investoreid kahjude eest, mis tulenevad sellest, kui projekti lõpetab lepinguosaline, kes nõustub ostma taristuprojekti üksuse pakutavaid kaupu või osutatavaid teenuseid; b) taristuprojekti üksusel on piisav reservfond või rahastamiskord, et katta projekti ettenägematuid kulusid ja käibekapitali nõudeid. Kui investeeringud on võlakirjades või laenudes, hõlmab lepinguline raamistik ka järgmist: i) võlausaldajatel on kohaldatava õigusega lubatud ulatuses selline tagatis kõigi varade ja lepingute suhtes, mis võimaldab neil projekti ellu viia; ii) omakapital on panditud võlausaldajatele selliselt, et need saaksid kontrolli taristuprojekti üksuse üle võtta enne makseviivituse tekkimist; iii) tegevusest tulenevate netorahavoogude kasutamine pärast projektiga seotud kohustuslikke makseid muul eesmärgil kui võlakohustuste haldamiseks on piiratud; iv) lepingulised piirangud taristuprojekti üksuse sellisele tegevusele, mis võiks kahjustada võlausaldajaid, sealhulgas asjaolu, et uusi võlakirju ei emiteerita ilma olemasolevate võlausaldajate nõusolekuta; d) kui investeeringud on võlakirjades või laenudes, saab kindlustus- või edasikindlustusandja järelevalvele tõendada, et ta suudab investeeringut hoida lõpptähtajani; e) kui investeeringud on võlakirjades, mille kohta ei ole krediidikvaliteeti hindava määratud asutuse antud krediidikvaliteedi hinnang kättesaadav, on investeerimisvahend kõigist teistest nõuetest kõrgema nõudeõiguse järguga, välja arvatud kohustuslikud nõuded ja tuletistehingu vastaspoolte nõuded; f) kui investeeringud on aktsiates, võlakirjades või laenudes, mille kohta ei ole krediidikvaliteeti hindava määratud asutuse antud krediidikvaliteedi hinnang kättesaadav, peavad olema täidetud järgmised kriteeriumid: i) taristuvarad ja taristuprojekti üksus asuvad EMPs või OECDs; ii) kui taristuprojekti üksus on ehitusetapis, peab omakapitaliinvestor täitma järgmisi kriteeriume, või kui tegemist on rohkem kui ühe omakapitaliinvestoriga, peab omakapitali investorite grupp tervikuna täitma järgmisi kriteeriume: — omakapitaliinvestorid on varem edukalt taristuprojekte kontrollinud ja neil on asjakohased eksperditeadmised; — omakapitaliinvestoritel on madal makseviivituse risk või nende makseviivituse tõttu taristuprojekti üksusele tekkida võiva olulise kahju saamise risk on väike; — omakapitaliinvestorid on motiveeritud investorite huvide kaitsmisest; iii) taristuprojekti üksus on kehtestanud kaitsemeetmed, et tagada projekti lõpuleviimine vastavalt kokkulepitud spetsifikatsioonile, eelarvele ja tähtajale; iv) kui tegevusriskid on olulised, on need asjakohaselt hallatud; v) taristuprojekti üksus kasutab testitud tehnoloogiat ja disaini; vi) taristuprojekti üksuse kapitalistruktuur suudab oma võlgu teenindada; vii) taristuprojekti üksuse refinantseerimisrisk on väike; viii) taristuprojekti üksus kasutab tuletisinstrumente üksnes riski maandamiseks. 2. Lõike 1 punkti b kohaldamisel ei käsitata võlausaldajale ja omakapitali investoritele loodud rahavooge prognoositavana, kui kogu tulu (välja arvatud ebaoluline osa tuludest) vastab järgmistele tingimustele: a) täidetud on üks järgmistest kriteeriumidest: i) tulu põhineb kasutusvalmidusel; ii) tulu reguleeritakse vastavalt tulumäärale; iii) tulu reguleeritakse vastavalt võta-või-maksa lepingule; iv) tootluse tase või kasutus ja hind vastavad sõltumatult ühele järgmistest kriteeriumidest: — see on reguleeritud; — see on lepingus kindlaks määratud; — see on väikese nõudluse tõttu piisavalt prognoositav; b) kui taristuprojekti üksuse tulusid ei rahasta suure hulga kasutajate maksetega, on lepinguosaline, kes nõustub ostma taristuprojekti üksuse pakutavaid kaupu või osutatavaid teenuseid, üks järgmistest üksustest: i) käesoleva määruse artikli 180 lõikes 2 loetletud üksus; ii) piirkondlik valitsus või kohalik omavalitsus, mis on loetletud direktiivi 2009/138/EÜ artikli 109a lõike 2 punkti a kohaselt vastu võetud määruses; iii) üksus, millele krediidikvaliteeti hindav asutus on krediidikvaliteedi astmeks määranud vähemalt 3; iv) üksus, mis on asendatav ilma, et märkimisväärselt muutuks tulude tase ja ajastus.”